**PRILOGA 5 - Aktualne aktivnosti Slovenskega centra za raziskovanje samomora Inštituta Andrej Marušič Univerze na Primorskem**

**Preprečevanje samomora med mladimi**

Slovenski center za raziskovanje samomora v naslednjih mesecih pripravlja obsežne intervencije za preprečevanje samomora med mladimi. **Doc. dr. Vita Poštuvan** z inštituta Andrej Marušič pojasnjuje razloge za tak projekt: *»V zadnjem letu smo o tej temi veliko govorili: spomnimo se samo nesrečnega naslova letošnjih maturantov, ki je predstavljal samomor kot izhod iz sistema, serije Trinajst razlogov, ki nazorno opisuje stisko samomorilne mladostnice, in spletnih iger, ki so spodbujale samodestruktivno vedenje. Zato smo na podlagi mednarodne študije pri kateri smo v Sloveniji sodelovali pred leti, pripravili sklop intervencij za zajezitev tega problema poimenovanih A (se) štekaš?!? (*[*http://zivziv.si/projekti/#stekas*](http://zivziv.si/projekti/#stekas)*).«* V sodelovanju s šolskim sistemom bodo osnovnim in srednjim šolam ponudili možnost delavnic – prilagojene za učence oz. dijake, izobraževanja za učitelje, starše in druge, ki prihajajo z mladimi v stik. Mlade bodo naučili izražanja čustev, reagiranja ob dilemah in pomoči prijatelju v stiski, odrasle pa predvsem ozavestili, kako prepoznati in ukrepati v primeru samomorilnega vedenja. Prav tako bodo za mlade pripravili nagradni natečaj, kjer bodo lahko preko ustvarjalnih prispevkov sami predstavili soočanje s stiskami. *»S to iniciativo upamo, da bomo lahko ponudili manjko učinkovitih intervencij,«* je še povedala **doc. dr. Vita Poštuvan** z UP IAM.

**Še vedno nadaljujemo naše aktivnosti**

V Slovenskem centru za raziskovanje samomora (UP IAM) nadaljujejo tudi ostale svoje aktivnosti. Veliko teh je namenjeno specifičnim ranljivim skupinam, kot so žalujoči, zaprte osebe, ljudje v duševni stiski itd. Veliko pozornosti zadnje čase namenjamo tudi tistim, ki neposredno nudijo strokovno pomoč samomorilno ogroženim, saj je to delo zelo zahtevno.

**Aktivni slovenski strokovnjaki izdali dve odmevni mednarodni publikaciji**

*»V tem letu sta izšli dve mednarodno odmevni publikaciji, kjer so ne le slovenski strokovnjaki prispevali svoja spoznanja, temveč so te knjige tudi so-uredili. Knjiga Postvention in action je namenjena žalovanju po samomoru in jo je souredila prof. Onja Tekavčič Grad, knjiga Resources for Suicide Prevention pa je nastala na podlagi mednarodnih konferenc o samomorilnosti (Triple I in Suicidology), ki jo letno izvajamo v našem centru na UP IAM, uredila pa sva jo s prof. De Leom,«* je povedala **doc. dr. Vita Poštuvan** z IAM, nacionalna predstavnica pri Mednarodni zvezi za preprečevanje samomora. Obe knjigi sta izšli pri mednarodni založbi Hogrefe.

\*\*\*